-జీతాల వేళ.. బ్యాంకులకు కొత్త భయం
-వేతన జీవులు, పెన్షనర్ల రద్దీని తట్టుకొనేలా ముందస్తు చర్యలు
-అదనపు నగదు నిల్వల కోసం ఇప్పటికే ఆర్‌బీఐకి విజ్ఞప్తులు
నవతెలంగాణ, వాణిజ్య విభాగం: జీతాలు, పెన్షన్ల చెల్లింపుల తేదీలు దగ్గర పడుతున్న వేళ బ్యాంకులకు కొత్త భయాలు మొదలయ్యాయి. ఇప్పటికే కొన్ని ప్రయివేటు సంస్థలు, కొన్ని ప్రభుత్వ విభాగాల వారు ఉద్యోగుల జీతాలను బ్యాంకుల్లో వేసేశాయి. పెద్దనోట్ల రద్దుతో ఏర్పడిన చిల్లర కష్టాలను తీర్చేందుకు అపసోపాలు పడుతున్న బ్యాంకులకు.. ఇప్పుడ జీతాలు, పెన్షన్ల చెల్లింపు రూపంలోకొత్త కష్టాలు ఎదురు కానున్నాయి. 1వ తేదీనే ఎక్కువ మంది ఉద్యోగులకు, వేతన జీవులకు జీతాలు ఇస్తుండడం ఆనవాయితీగా వస్తోంది. పెద్దనోట్ల రద్దుతో నగదు కొరతను ఎదుర్కొంటున్న ఉద్యోగస్తులు.. నెల తిరగ్గానే వచ్చే ఖర్చుల చెల్లింపునకు జీతాల సొమ్మునే నమ్ముకొని జీవిస్తుంటారు. బ్యాంకుల వద్ద ఇప్పటికే క్యూ కడుతున్న రద్దీకి తోడు బతకు బండిని లాగేందుకు కావాల్సి కాసుల కోసం వేతన జీవులు కూడా భారీగా బ్యాంకుల బాట పట్టే అవకాశం ఉంది. చాలా వరకు ఏటీఎంలు అందుబాటులోకి రాకపోవడం, ఏటీఎం నుంచి విత్‌డ్రాలపై పరిమితి ఉండడంతో ఎక్కువ మంది ఉద్యోగులు నగదు కోసం బ్యాంకుల బాట పట్టే అవకాశం ఉంది. ఈ నేపథ్యం లో ఎదురయ్యే రద్దీని తట్టుకొనేందుకు పలు బ్యాంకులు ముందస్తుగానే సమయత్తమవుతున్నాయి. ఇందులో బాగంగా పలు బ్యాంకులు ఇప్పటికే 'భారతీయ రిజర్వు బ్యాంకు' (ఆర్‌బీఐ)ను ఆశ్రయించాయి. తమకు రోజువారీగా విడుదల చేసే నగదు మొత్తాన్ని పెంచాల్సిందిగా విజ్ఞప్తి చేశాయి. అదనపు నగదు కోసం 'యునైటెడ్‌ బ్యాంక్‌ ఆఫ్‌ ఇండియా' (యూబీఐ), స్టేట్‌ బ్యాంక్‌ ఆఫ్‌ ఇండియా (ఎస్‌బీఐ) ఆర్‌బీఐ తలుపు తట్టాయి. మరికొన్ని బ్యాంకులు కూడా ఇదే ప్రయత్నంలో ఉన్నట్టు సమాచారం.
ప్రత్యేక కౌంటర్ల ఏర్పాటు..
వేతన జీవులు, పెన్షనర్ల రద్దీని తట్టుకొనేందుకు గాను బ్యాంకులు ప్రత్యేక ఏర్పాట్లను మొదలు పెట్టాయి. వీరి కోసం తమ శాఖల్లో ప్రత్యేక కౌంటర్లను తెరిచే యోచనలో ఉన్నట్టుగా యూబీఐ సీఈఓ, ఎండీ పవన్‌ బజాజ్‌ తెలిపారు. మరోవైపు దేశంలోనే అతిపెద్ద బ్యాంకింగ్‌ సంస్థ ఎస్‌బీఐ కూడా జీతాల రద్దీని తట్టుకొనేందుకు తగు విధంగా సమాయత్తమవుతోంది.
ఇందుకు గాను జీతాల రోజుల్లో ఎస్‌బీఐ శాఖలు నిర్ధిష్ట సమయం కంటే ముందేగానే తెరుచుకొని సేవలందించేలా చర్యలు చేపడుతున్నట్టుగా ఆ బ్యాంకు సీనియర్‌ అధికారి ఒకరు తెలిపారు. పెన్షనర్లు, సీనియర్‌ సిటిజన్ల ప్రయోజనార్థం తమ బ్యాంకు శాఖల్లో ప్రత్యేక కౌంటర్లు తెరిచే యోచనలో కూడా ఉన్నట్టు సదరు అధికారి తెలిపారు. దేశంలోని అతిపెద్ద ప్రయివేటు రంగ బ్యాంకింగ్‌ సంస్థ ఐసీఐసీఐ కూడా వేతన జీవుల రద్దీని తట్టుకొనే విధంగా ప్రత్యేక ఏర్పాట్లు చేసినట్టు ఆ బ్యాంకు అధికారులు వెల్లడించారు.
మీ స్నేహితులకు రికమెండ్ చెయ్యండి